
Cluj-Napoca, 04.06.2008
ÎNTÂLNIREA EPARHIALĂ A COPIILOR – EDIŢIA A II-A

Peste 700 de copii cu vârste cuprinse între 6–12 ani din parohiile Eparhiei de Cluj-Gherla, vor participa, sâmbătă, 7 iunie a.c., la cea de-a II-a ediţie a Întâlnirii Eparhiale a Copiilor. Acţiunea este organizată de către Departamentul pentru Tineret al Episcopiei de Cluj-Gherla şi Asociaţia Tineretului Român Unit - ASTRU Cluj. Tema întâlnirii este „Isus ne iubeşte pe fiecare”, iar motto-ul: “Lăsaţi copiii să vină la mine…”(Lc 18,16).  
Parohia Română Unită cu Roma, Greco-Catolică din oraşul Beclean găzduieşte Întâlnirea copiilor din acest an. Cei mici sunt invitaţi să aprofundeze trăirea creştină şi cunoaşterea lui Hristos prin diferite activităţi propuse: rugăciune, cântece, jocuri. Totodată ei vor avea ocazia să se împrietenească cu alţi copii implicaţi în viaţa Bisericii şi să petreacă o zi în prezenţa Episcopului Eparhial, fiind astfel încurajaţi să ia parte activ la viaţa Bisericii. 

În dimineaţa zilei de sâmbătă, 7 iunie, după ora 9.00, este programată primirea grupurilor de copii împreună cu păstorii lor la centrul de primire al participanţilor, după care, va avea loc un program de animaţie şi pregătire pentru celebrarea liturgică.

Preasfinţia Sa Florentin Crihălmeanu, Episcop de Cluj-Gherla va fi primit de către pr. protopop Felician Neagoş, pr. Alin Cândea, responsabil cu pastoraţia tinerilor în Protopopiat şi de către comunitatea locală,  la Biserica “Sfinţii Apostoli Petru şi Pavel”. Vor fi prezenţi şi alţi preoţi din parohiile protopopiatului Beclean.

Sfânta Liturghie Arhierească va fi celebrată începând cu ora 11.00. Corul de copii “Allegria” dirijat de Cristina Patraşcu, va oferi răspunsurile liturgice şi va interpreta Imnul Întâlnirii copiilor – “Isus iubeşte pe fiecare”.        

Programul va continua cu salutul parohiilor prezente, înmânarea Icoanei copiilor protopopiatului care va găzdui Întâlnirea Eparhială a Copiilor în anul 2009, şi un mini concert. După prânz, va avea loc aprofundarea temei Întâlnirii copiilor prin desene pe asfalt, iar în încheierea programului, copii se vor bucura de  jocuri-stand, bansuri şi tombolă. 
Prima ediţie a Întâlnirii Copiilor din Eparhia de Cluj-Gherla a fost organizată în data de 9 iunie 2007, la sediul Episcopiei greco-catolice din Cluj-Napoca şi a fost un succes. Au participat  456 de copii din 41 de parohii şi 3 şcoli clujene,  30 de preoti,  35 de responsabili laici, programul fiind însufleţit cu ajutorul a  40 animatori.

Copiii, prin inocenţa şi bucuria lor, menţin  vie speranţa întregii Biserici şi a societăţii în care trăim. În Documentele Pontificale este subliniată importanţa rolului copiilor în viaţa Bisericii: „ Copiii au fost şi sunt mereu în atenţia Bisericii, aceştia sunt consideraţi ca o adevărată comoară. După cum citim în Evanghelii, copiii sunt ţinta iubirii lui Cristos. «Şi la vârsta copilăriei sunt deschise posibilităţi operative preţioase atât pentru edificarea Bisericii, cât şi pentru umanizarea societăţii»” (Christifideles Laici 47). 
Codruţa Fernea,
Preşedinte ASTRU Cluj
Viorica Sabo, redactor

Pentru detalii şi informaţii:  - Pr.  Cristian Goia, Coordonatorul Departamentului pentru tineret - tel. 0729. 884.887
                                             - Codruta Fernea, Preşedinta ASTRU – tel. 0744.164669
Album cu prezentarea primei întâlniri eparhiale a copiilor, Cluj-Napoca, 9 iunie 2007: http://www.bru.ro/cluj-gherla/albume-foto/?&album=IntalnireaCopiilorDinEparhiaDeClujGherla 






